31993D0540
L 263/51
JURNALUL OFÍCIAL AL UNIUNII EUROPENE
DECIZIA CONSILIULUI
din 18 octombrie 1993
referitoare la aprobarea unor amendamente la Acordul de cooperare pentru combaterea poluării Mării Nordului cu hidrocarburi și alte substanțe periculoase (Acordul de la Bonn)
(93/540/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 130s,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât prin Decizia 84/358/CEE (4) Consiliul a aprobat, la 28 iunie 1984, Acordul de cooperare pentru combaterea poluării Mării Nordului cu hidrocarburi și alte substanțe periculoase (Acordul de la Bonn), semnat la Bonn, la 13 septembrie 1983;
întrucât, cu ocazia primei lor reuniuni, desfășurate la Bonn în perioada 19 - 22 septembrie 1989, părțile contractante ale acordului s-au pronunțat în favoarea mai multor amendamente care vizează inserarea în textul acordului a dispozițiilor referitoare la activitățile de monitorizare a poluării pentru a se asigura aplicarea alineatelor (46) - (50) din Declarația ministerială adoptată cu ocazia celei de-a doua Conferințe internaționale pentru protecția Mării Nordului, care a avut loc la Londra, la 24 și 25 noiembrie 1987;
întrucât părțile contractante au hotărât de asemenea modificarea delimitării Skagerrak prevăzute la articolul 2 litera (a) din acord;
întrucât intrarea în vigoare a amendamentelor necesită aprobarea acestora de către toate părțile contractante, în conformitate cu articolul 16 alineatul (2) din acord,
DECIDE:
Articolul 1
Amendamentele la Acordul de cooperare pentru combaterea poluării Mării Nordului cu hidrocarburi și alte substanțe periculoase (Acordul de la Bonn), care au fost adoptate de părțile contractante cu ocazia primei lor reuniuni, desfășurate la Bonn, în perioada 19 - 22 septembrie 1989, se aprobă în numele Comunității Economice Europene.
Textul deciziei privind aceste amendamente se anexează la prezenta decizie.
Articolul 2
Președintele Consiliului procedează, în numele Comunității Economice Europene, la notificarea actului de aprobare pe lângă guvernul depozitar, prevăzute la articolul 16 alineatul (2) din acord.
Adoptată la Luxemburg, 18 octombrie 1993.